Item pro felici ecclesie et regni statu edicimus statuendo 4:or missas votivas in 4:or anni partibus, primam videlicet in estate de trinitate, 2:am in autumpno de angelis, 3:am in hyeme de omnibus sanctis et 4:am in vere de beata virgine conuocando populo debere solenniter celebrari. In quarum singulis collecte pro statu ecclesie, pro congruitate aeris, pro pace et pro peccatis dicantur, indulgentiis xl dierum tociens quociens non neglectis. Item in qualibet [ecclesia] nostre diocesis 4:or misse pro defunctis circa ieiunia 4:or temporum, prima videlicet pro episcopis, 2:a pro sacerdotibus, 3:a pro specialibus benefactoribus, 4:a pro quiescentibus in singulis cimitteriis et precipue pro hiis, qui eisdem suis elemosinis iuuerunt, habeantur, et ipsorum singuli ante introitum misse fidelium orationibus committantur nominatim. Item anno presenti habeantur tres misse votiue tribus septimanis sese consequentibus; prima erit de quinque wlneribus Christi, 2:a de compassione beate virginis, 3:a pro quacumque necessitate; et in singulis missis habeantur ut supra in prima statuta.